|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ. 10364 Αθήνα, 06/02/2023

**ΔΕΛΤΙΟ ΤΥΠΟΥ**

**Άμεση λήψη μέτρων για την προστασία των εργαζομένων σε συνθήκες ψύχους και παγετού**

Λόγω των αντίξοων καιρικών συνθηκών από τις χιονοπτώσεις και τον παγετό που επικρατούν στο Λεκανοπέδιο, το Εργατικό Κέντρο Αθήνας καλεί τους εργοδότες να μεριμνήσουν για την προστασία των εργαζομένων, όπως υποχρεούνται από την νομοθεσία, και να μη τους εκθέτουν σε κίνδυνο κατά την εκτέλεση των καθηκόντων τους, ειδικά υπό τις παρούσες καιρικές συνθήκες.

Οι κίνδυνοι είναι πολλοί όπως υποθερμία, ψύξεις, νοσήματα του αναπνευστικού, τραυματισμοί από γλιστρήματα ή πρόκληση εργατικών ατυχημάτων.

Ιδιαίτερη προσοχή χρειάζεται για τις ευπαθείς ομάδες εργαζομένων πάσχοντες από πνευμονοπάθειες, καρδιοπάθειες, χρόνια νοσήματα όπως ο σακχαρώδης διαβήτης, καθώς και οι έγκυες κ.λπ.

Για τις εργασίες που είναι απολύτως απαραίτητο να πραγματοποιηθούν, εφόσον υπάρχουν λόγοι ασφαλείας πρέπει να υπάρξει εξασφάλιση όλων των αναγκαίων μέτρων προστασίας των εργαζομένων που είναι η χορήγηση κατάλληλων Μέσων Ατομικής Προστασίας, τήρηση διαδικασιών ασφαλούς εργασίας, εξασφάλιση συστημάτων επικοινωνίας και άλλα οργανωτικά μέτρα.

Το ίδιο ισχύει και για τους διανομείς και τους κούριερ οι εργοδότες των οποίων οφείλουν να τους εφοδιάσουν με τα ενδεικνυόμενα για την περίσταση Μέσα Ατομικής Προστασίας.

Τέλος, οι επιτροπές Υγείας και Ασφάλειας της Εργασίας στους χώρους δουλειάς, καθώς και οι Ελεγκτικοί μηχανισμοί οφείλουν να είναι σε εγρήγορση για την τήρηση όλων των παραπάνω.

**Το Δ.Σ.**